'n Christen en pornografie - www.bybelkennis.co.za
'n Christen en pornografie – Dirk Venter
'n Leser vra die volgende vraag: "Waar staan Christenskap en pornografiese materiaal met mekaar? Is ek as Christen verkeerd om daarna te kyk?"
Daar hoef by ons geen twyfel te bestaan daaroor dat God 'n afkeur het aan pornografie nie. Die woord "pornografie" is afgelei vanuit twee Griekse woorde: "porneia", wat verband hou met seksuele immoraliteit, en "grafo" wat te doen het met iets wat op skrif gestel word. Gewoonlik gaan "grafo" oor iets wat geskryf is, maar dit kan ook na sketse of prente verwys. Die woord porneia, en ander Griekse woorde wat daarvan afgelei is of daarmee verband hou, word meer as veertig keer in die Nuwe Testament gebruik (om nie eers die ander moontlike Griekse sinonieme daarvoor te noem nie), en telkens baie sterk afgekeur. Trouens, "porneia" (seksuele immoraliteit) kom dikwels voor in die lyste van algemene sondes wat vroeër deel van hul lewens was, maar waarmee die Christene nou gebreek het. Hoewel pornografie nie in sy moderne vorme in die antieke tyd voorgekom het nie, kan ons dit met reg beskou as maar net 'n hedendaagse vertakking van 'n baie ou lyn van die mens se sondige natuur – dié van seksuele immoraliteit. Daarom is "pornografie" as beskrywing eintlik baie gepas: seksuele immoraliteit [porneia] op skrif [grafo] (en deesdae natuurlik ook op die skerm).
Om maar net enkele voorbeelde uit te lig van God se afkeur aan porneia:
"Julle moet niks met seksuele losbandigheid [porneia] te doen hê nie. Elke ander sonde wat 'n mens doen, vind buite sy liggaam plaas, maar iemand wat seksueel losbandig lewe, vergryp hom aan sy eie liggaam". (1 Korintiërs 6:18)
"Soos dit gelowiges betaam, moet daar van ontug [porneia], onsedelikheid in enige vorm, of gierigheid onder julle selfs geen sprake wees nie". (Efesiërs 5:3)
"Dit is die wil van God dat julle heilig moet lewe. Weerhou julle van onsedelikheid [porneia]. Elkeen van julle moet weet dat hy met sy vrou heilig en eerbaar moet saamlewe; julle moenie deur hartstog en begeerte gedrywe word soos die heidene wat vir God nie ken nie. Ook mag niemand hom in hierdie verband te buite gaan en sy broer bedrieg nie, want die Here straf al sulke dinge. So het ons julle trouens al vroeër gewaarsku; ons het julle nadruklik hierop gewys. God het ons nie geroep om onsedelik te lewe nie, maar om heilig te lewe. Wie hierdie voorskrifte verwerp, verwerp dus nie maar net 'n mens nie, hy verwerp God wat ook sy Heilige Gees aan julle gegee het." (1 Tessalonisense 4:3-8)
'n Mens sou seker kon redeneer dat die meeste van hierdie verwysings gaan oor seksuele dade wat saam met 'n ander persoon gedoen word, terwyl mans meestal alleen na pornografie kyk. Iemand sou selfs kon vra "as dit niks meer is as kyk nie, is dit seker nie so erg nie?" Sulke selfregverdigende redenasies mis egter die punt. Jesus sê duidelik in Matteus 5:28 "Maar Ek sê vir julle: Elkeen wat na 'n vrou kyk en haar begeer, het reeds in sy hart met haar egbreuk gepleeg." Is dit nie presies waaroor pornografie gaan nie?
God het die seksuele gemaak en vir die mens gegee as iets moois, heiligs, eerbaars, iets wat goed is en geniet kan word wanneer dit op die regte tyd en in die regte ruimte geskied, volgens die plan wat God van die begin af daarmee gehad het. Daardie plan was dat dit 'n uitdrukking sal wees van die intimiteit wat bestaan tussen 'n man en vrou wat 'n ewige verbintenis ("commitment") met mekaar gesluit het. Waar die seksuele in hierdie ruimte geniet word, en huweliksmaats mekaar dien (motief van diens), ook met hulle liggame, is dit lewe-gewend en kosbaar. Waar iemand die seksuele egter gebruik as 'n weg tot self-bevrediging (motief van selfsug), word God se doel daarmee heeltemal gemis. Dan word iets wat mooi is eintlik misbruik, en loop dit uit op allerlei hartseer vir die een wat daardeur verstrik word én vir die mense die heel naaste aan hom.